Potšišo ye ya mafelelo e bohlokwa. Ge e ba motho yo a itšego a rata go bolela gomme wena o homotše, go ra gore ga a be le bothata bja go thoma poledišano le batho tšhemong. Mohlomongwe o ka mo kgopela gore le šome tšhemo mmogo e le gore o bone seo o ka ithutago sona go yena. Ge e ba o lemogile gore motho yoo o rata go thuša batho ba bangwe mola wena o sa kgone go dira bjalo, gore’ng o sa leke go bona lethabo leo a le hwetšago ge a thuša batšofadi, balwetši le badiidi? Ntlha ke ye: Gaešita le ge dimelo tša lena di sa swane, o ka kgona go phedišana gabotse le ngwaneno yoo ge e ba o šetša dilo tše dibotse tšeo a di dirago. Gaešita le ge go dira bjalo go ka se le dire bagwera, seo se ka le thuša gore le phedišane ka khutšo, ka go re’alo la hola phuthego.